הסדרה מגוללת את סיפור תעשיית היהלומים המיושנת שנאבקת על הישרדותה בעולם החדש והמהיר. הסדרה עוקבת אחר מאבקה של משפחת וגנר החרדית, אחת המשפחות המשפיעות ביותר ברובע היהלומים של אנטוורפן שבבלגיה. כשבן הזקונים במשפחה מתאבד, אחיו המנוכר שיצא בשאלה, נח (קווין יאנסנס), חוזר מארצות הברית הביתה לאנטוורפן בניסיון לשמור על העסק המשפחתי בחיים. אולם לצורך כך הוא משתמש בשיטות שאינן חרדיות, בניסיון נואש להציל אותו ואת משפחתו.
הפקה.
ההפקה פותחה על ידי קשת אינטרנשיונל ונמכרה לנטפליקס.
הצילומים החלו בקיץ 2021 ויימשכו עד חודש דצמבר של אותה שנה, עם כ-80 ימי צילום. בנובמבר 2021 התמקדו הצילומים במרכז הרובע היהודי-חרדי באנטוורפן, שם שכרה ההפקה דירה לצורך הצילומים.
דרך האדמו&quot;רים
דרך האדמו"רים בהונגריה (בהונגרית: Csodarabbik útja) הוא מסלול עלייה לרגל שיזמה הקהילה היהודית ההונגרית המאוחדת (EMIH) היא קהילות הסטאטוס קוו אנטה. המסלול הוקם בתמיכת האיחוד האירופי כמסלול העלייה לרגל היהודי הגדול ביותר בהונגריה. זהו מסלול של כ-150 ק"מ, שכולל עשרה יישובים, פוקד את המונומנטים היהודיים של "תחתית ההר טוקאי" (Tokaj-Hegyalja) או בשם אחר "חבל טוקאי", מכונה גם "אזור היין של טוקאי" ואת שרידי המורשת היהודית הבנויים שנותרו או שוקמו. נקודת ההתחלה והסיום של המסלול היא הבית המשופץ של הרב בכפר מאד שנמסר לציבור בשנת 2016. בבית הרב מתקיימת תערוכה אינטראקטיבית, מטבח כשר ואפשרות ללינה.
מסלול דרך האדמו"רים מספק סקירה אותנטית ועשירה בחוויות על מנהגיה של היהדות החסידית לשעבר באזור היין של חבל טוקאי, המסלול עובר בקברי הרבנים החסידים המפורסמים ביותר ובזירות פעילותם. העלייה לרגל מתחילה ממרכז התרבות והמידע היהודי מאד - ישיבת מאד לשעבר. המסלול המעגלי הוא: מאד - טרצל - טוקאי - בודרוגקרסטור - אולסליסקה - שארושפטק - שאטוראליאויהיי - ארדבניה - אבאויסאנטו - טאיה - מאד.
היישובים במסלול.
מאד (Mád).
הכפר מאד הוא נקודת המוצא והסיום של מסלול העלייה לרגל. היישוב הוא אנדרטה תרבותית יהודית איקונית של חבל טוקאי ואחד ה"תכשיטים" של החבל. במאד נמצא בית הכנסת היפה הבארוקי המאוחר ששימש את יהודי מאד במשך יותר מ-150 שנים וברחוב טאנצ'יץ' (Táncsics utca) נמצאים הבית לשעבר של הרב ששופץ וכן בית הישיבה המקומית. בית הקברות היהודי הגדול ביותר בחבל טוקאי ממוקם בקצה רחוב מדיאר (Magyar utca). הוא מוקף גדר אבן, בית הקברות המטופח מכיל את קבריהם של הרבנים המפורסמים, אברהם יהודה שוורץ ומרדכי וינקלר.
טרצל (Tarcal).
הכפר טרצל (בגודלו דומה לכפר מאד - כ-2000 תושבים) הוא התחנה השנייה בדרך רבני הפלאים. שם חיו משפחות יהודיות שהגיעו מפולין וסחרו בענבים וביין מאז אמצע המאה ה-18. בית הכנסת בסגנון הבארוק של הכפר נבנה בין השנים 1790–1810, גם הוא, כמו במאד, "בסגנון האדריכלי צמה". בניין בית הכנסת נמצא כיום בבעלות פרטית ובעליו, תחת השם גלריית טרצל, מפעיל אותו כמקום לתערוכות זמניות. מקום נוסף הוא בית הקברות היהודי טרצל בדרך קרסטורי 25 (Keresztúri út 25). בין מאות הקברים נמצא גם קברו של הרב המפורסם של הכפר, יעקב שפירא.
טוקאי (Tokaj).
העיירה טוקאי נותנת את השם לחבל טוקאי כולו. העיירה היא בעלת יופי ציורי. בית הכנסת המשוחזר והמשופץ הוא אחד המבנים היפים בעיר שמשמש כיום כמרכז תרבות וכנסים. לידו, בבניין ברחוב יוז'ף אטילה 9, יש בית תפילה קטן יותר ששימש בעבר כבית כנסת של חסידי טוקאי. יש שני בתי קברות יהודיים בעיר, בית הקברות הישן שממוקם ליד קיר חורבות טירת טוקאי ובפינת סימטת-בודרוג (Bodrog-zug) נמצא בית הקברות החדש שהוקם בסוף המאה ה-19 והוא לצד הכביש ליישוב הבא במסלול: בודרוגקרסטור.
בודרוגקרסטור (Bodrogkeresztúr).
בודרוגקרסטור הוא כפר שמשתרע על החוף של נחל בודרוג והוא אחד היעדים העיקריים במסלול העלייה לרגל היהודית. בית הזיכרון של רבי שעיה (ישעיהו) שטיינר, רב הפלאים המפורסם של הקהילה שהיה ידוע למרחקים, הפך למקום עלייה לרגל וכך גם קברו בבית הקברות היהודי לצד גבעת-דרסלה (Dereszla-domb).
אולסליסקה (Olaszliszka).
רב הפלא המפורסם של אולסליסקה היה צבי הרש'לה פרידמן. קברו בבית הקברות היהודי של אולסליסקה מושך עד היום עולי רגל. בית הקברות נמצא על כביש בלשהקוצ'ורד (Belsőkocsord). בתקופת מלחמת העולם השנייה נהרס בית הכנסת ברחוב קושוט ובמקומו נבנה בשנת 2016 בהזמנת EMIH (קהילות הסטטוס קוו אנטה) אנדרטת זיכרון אינטראקטיבית שנבנתה לזכר רצח יהודי חבל טוקאי.
שארושפטק (Sárospatak).
התושבים היהודים הראשונים התיישבו בשארושפטק בסוף המאה ה-18 (1770-1799) אך לאחר השואה הקהילה היהודית נכחדה גם במקום זה. לוח לזכר קורבנות השואה ממוקם בבניין המקווה לשעבר של הקהילה, בו נמצאות כיום חנויות. בית הכנסת שנבנה ברחוב ראקוצי הפך לחנות כלבו. בית הקברות היהודי ממוקם בכביש לכיוון בודרוגאולאסי (Bodrogolaszi), ברחוב יאנוש אראן (Arany János utca).
שאטוראליאויהיי (Sátoraljaújhely).
העיר שאטוראליאויהיי היא אולי אתר העלייה לרגל היהודי הידוע ביותר באזור "חבל תחתית ההר של טוקאי" (Tokaj-Hegyalja). במשך יותר ממאה וחמישים שנה מבקרים המוני עולי רגל בקברו של הרב משה טייטלבוים (הראשון), ממייסדי החסידות בהונגריה והראשון בשושלת חסידות סיגט וחסידות סאטמר. הקבר מוסתר במבנה אדריכלי מודרני (בצורת אוהל). בעיר היו פעם כמה בתי כנסת, אך רובם נהרסו במלחמת העולם השנייה. בית הכנסת לשעבר של זרם קהילות הסטטוס קוו אנטה בדרך דוז'ה ג'רג' 13 (Dózsa György út 13) הפך לחנות רהיטים. בדרך פטאקי (Pataki út), מול תחנת הרכבת, נמצא בית הקברות העתיק עם הקבר של הרב. בית הקברות החדש ממוקם ברחוב קזינצי 91 (Kazinczy utca 91).
ארדבניה (Erdőbénye).
ארדבניה הוא כפר בוסתנים קטן שמוסתר בחיבוק ההרים סביבו והוא מכונה באופן סמלי "האמצע" של חבל טוקאי. האוכלוסייה היהודית התיישבה בארדבניה בתחילת המאה ה-18 והייתה בעיקר בעלת כרמים וטחנות קמח. בית הכנסת לשעבר של הכפר נהרס ובית הקברות היהודי המוקף בפאתי הכפר מזכיר את האוכלוסייה היהודית הרבה לשעבר בכפר. שיקום המקווה לשעבר במקום החל בשנת 2018.
אבאויסאנטו (Abaújszántó).
אבאויסאנטו היא עיירה קטנה ציורית והיא חלק מאתר מורשת עולמית של חבל טוקאי. היהודים שהתיישבו בעיירה בשנת 1765 והגיעו מאוסטריה כמו גם מצ'כיה וממוראביה, והיו תחת הגנת הנסיך קארוי ברצנהיים (Bretzenheim Károly). העיירה הייתה פעם מרכז מסחרי ושוק חשוב. ניצולי שואה ניסו להחיות את הקהילה היהודית במקום בשנת 1945, אך ללא הצלחה. בית הכנסת הגדול של המקום משמש כיום מחסן. הוא הושלם בשנת האלף (1896) לייסוד ממלכת הונגריה ונמצא בסביבתו הקרובה של השוק. בית הקברות המגודר והמטופח ממוקם ברחוב דובו 20 (Dobó utca 20). שם נמצאים קבריהם של שני רבנים מפורסמים, אלעזר לעוו ואריה לייב ליפשיץ.
טאיה (Tállya).
טאיה ממוקמת על גבול הרי זמפלן ועמק הרנאד. סוחרי היין היהודים הראשונים התיישבו בעיר השוק במאה ה-17. האוכלוסייה היהודית גדלה ללא הרף והייתה תקופה בה פעלו גם שלושה בתי כנסת ביישוב. בתי הכנסת הוסבו או פורקו. בית הקברות היהודי המגודר והמטופח ממוקם בפאתי הכפר, בצד גבעת קולדו. רבני טאיה המפורסמים היו, גרשון רוזנבאום ובנו אריה לייב. הם נחים למנוחת עולמים בקבר דמוי אוהל.
ג'ף ראוס
ג'פרי נורמן "ג'ף" ראוס (באנגלית: Jeffrey Norman "Jeff" Rouse; נולד ב-6 בפברואר 1970) הוא שחיין עבר מארצות הברית, אלוף אולימפי (ברצלונה 1992 ואטלנטה 1996) בעל 4 מדליות מהן 3 זהב, ו-1 כסף, אלוף עולם (פרת' 1991 ורומא 1994) בעל 4 מדליות, מהן 3 זהב ו-1 כסף, אלוף הפאן פסיפיק בשחייה בעל 9 מדליות זהב, אלוף אמריקה (מאר דל פלאטה 1995) ושיאן עולם במשחה ל-100 מטר גב בבריכה אולימפית (1991–1999) ובמשחה ל-50 מטר גב בבריכת 25 מטר (1995–1997).
ביוגרפיה.
אלוף עולם.
באליפות העולם שנערכה בפרת', אוסטרליה בתחילת ינואר 1991 זכה ראוס בשתי מדליות זהב, במשחה ל-100 מטר גב בשיא אליפות חדש של 55.23 שניות, לפני מארק טוקסברי מקנדה (55.29 שניות) ומרטין לופז זוברו מספרד (55.61 שניות) ובמשחה שליחים 4x100 מטר מעורב ביחד עם אריק ונדרליך, מארק הנדרסון ומאט ביונדי בשיא אליפות חדש של 3:39.66 דקות, לפני ברית המועצות (3:40.41 דקות) וגרמניה (3:42.13 דקות).
שיאן עולם.
בתחרות שנערכה באדמונטון, קנדה ב-25 באוגוסט אותה שנה הוא קבע במשחה ל-100 מטר גב שיא עולם חדש של 53.93 שניות, שיפור לשיא בן 4 השנים של דייוויד ברקוף מארצות הברית (54.51 שניות)
מדליית זהב אולימפית.
באולימפיאדת ברצלונה (1992) זכה ראוס בשתי מדליות, זהב וכסף. מדליית כסף, במשחה ל-100 מטר גב בתוצאה של 54.04 שניות, אחרי מארק טוקסברי שקבע שיא אולימפי חדש של 53.98 שניות ולפני חברו לנבחרת דייוויד ברקוף (54.78 שניות). מדליית זהב, במשחה שליחים 4x100 מטר מעורב ביחד עם נלסון דיבל, פאבלו מוראלס וג'ון אולסן בהשוואת שיא עולם של 3:36.93 דקות, לפני המשלחת המאוחרת (3:38.56 דקות) וקנדה (3:39.66 דקות). כשחיין ראשון הוא קבע שיא עולם חדש של 53.86 שניות. שיא זה החזיק מעמד 7 שנים וחודש ונשבר על ידי לני קרייזלברג מארצות הברית (53.60 שניות).
שיא עולם.
בתחרות שנערכה באדינבורו, סקוטלנד ב-15 באפריל 1993 קבע ראוס במשחה ל-50 מטר גב שיא עולם יסוד של 25.13 שניות, שיא זה החזיק מעמד 6 שנים ו-4 חודשים ונשבר על ידי לני קרייזלברג (24.99 שניות).